નમીતાને સુશાંત પર ગુસ્સો આવ્યો. આરતી ક્યારની બેભાન પડી છે? કોણ જાણે ક્યારની એટલે એને બેભાન થયાને કેટલા કલાક થયા હશે? આરતી બેભાન થઈ ત્યારે એ શું કરતો હતો? ડૉક્ટરને નહોતું બોલાવાતું? જો હું ફોન ના કરત તો? એ ‘તો’ની ભયાનક કલ્પનાએ નમીતાને ધ્રુજાવી કાઢી. આરતી આ એક વરસમાં આ રીતે ચોથી વાર બેભાન થઈ. શરૂઆતમાં તો બેભાન બનવાને પણ સાદા ચક્કર ગણીને એણે ધ્યાનમાં જ નહોતું લીધું. સવારથી ખાધું નહોતું ને રાતે સરખી ઊંઘ નહોતી આવીનું જાતે જ કાઢી લીધેલું નિદાન એની પાસે હાજર હતું. માંદગીના લાડ પણ કોની પાસે કરે? જો સૂઈ જાય તો ઘર કોણ ચલાવે? બસ, આ જ મજબૂરીએ આરતી બીજી ને ત્રીજી વાર પણ બેભાન થઈને પડી ત્યારે એની પાસે બહાનાં હાજર હતાં પણ ડૉક્ટરને બતાવવાનો સમય સિલકમાં નહોતો!